ΓΡΑΠΤΗ ΕΡΩΤΗΣΗ E-0453/98

υποβολή: Roberta Angelilli (NI) προς την Επιτροπή

(27 Φεβρουαρίου 1998)

Θέμα: Δίκτο οπτικών ινών από την Telecom Italia και το Δήμο της Ρώμης

Πριν από ένα και πλέον χρόνο, ο Δήμος της Ρώμης ξεκίνησε, σε συνεργασία με την Telecom Italia, μια διαφημιστική εκστρατεία (η οποία συνεχίζεται) για την προβολή του σχεδίου ROMA NEXUS (στο πλαίσιο του προγράμματος Socrates) που αποβλέπει στην εγκατάσταση δικτύου οπτικών ινών για την επικοινωνία με τους πολίτες. Το σχέδιο αυτό αποδείχθηκε εξαιρετικά δαπανηρό, καθώς για τη μερική υλοποίησή του έχουν ήδη πραγματοποιηθεί στο υπέδαφος εκσκαφές 100 χιλιομέτρων, με αποτέλεσμα να δημιουργηθούν πολλά προβλήματα στον πληθυσμό. Ωστόσο, τον Μάιο του 1997, η Telecom Italia ανήγγειλε, στο πλαίσιο του βιομηχανικού της σχεδίου και βάσει της κτηθείσας πείρας σε διεθνές επίπεδο, τη σκοπιμότητα αντικατάστασης των οπτικών ινών από την τεχνολογία ADSL (Asynchronous Digital Subscriver Line), η οποία στην πράξη καθιστά δυνατή την καλωδίωση του επικοινωνιακού δικτύου με τη χρησιμοποίηση του δικτύου "τηλεφωνικής επικάλυψης" (ήτοι του ήδη υπάρχοντος δικτύου από χαλκό που χρησιμοποιείται για την τηλεφωνία), αντί για την εκ νέου εγκατάσταση των υαλοϊνών που, μεταξύ άλλων, απαιτεί χρονοβόρα και δαπανηρά έργα υπόγειων εκσκαφών, οι οποίες έχουν ως αποτέλεσμα την καταστροφή των πεζοδρομίων. Έτσι, τον Ιανουάριο του 1998, η Telecom Italia ανήγγειλε πως, σε ό,τι αφορά την πόλη της Ρώμης, θα πραγματοποιηθεί μόνον το 25% των εκσκαφικών εργασιών που προβλέπονται για την εγκατάσταση των υαλοϊνών, δεδομένου ότι από το 1999 η παροχή των τηλεματικών υπηρεσιών θα διασφαλίζεται με τη χρησιμοποίηση μόνον του συστήματος ADSL.

Ερωτάται λοιπόν η Επιτροπή:

1. Βάσει της κτηθείσας πείρας σε ευρωπαϊκό επίπεδο, εδώ και πόσον καιρό η τεχνολογία ADSL δεν λειτουργεί πλέον στο πλαίσιο του πειραματικού σταδίου και έχει καταστεί ανταγωνιστική ώστε να προτιμάται από την τεχνολογία του δικτύου των οπτικών ινών;

2. Σε ποιές χώρες της ΕΕ εφαρμόζεται ήδη η τεχνολογία ADSL έχοντας εκτοπίσει τα προγράμματα εγκατάστασης αγωγών οπτικών ινών;

3. Έχουν ήδη καθορισθεί από την ΕΕ οι τεχνικές προδιαγραφές σε κοινοτικό επίπεδο για την εφαρμογή της τεχνολογίας ADSL;

Απάντηση του κ.Bangemann εξ ονόματος της Επιτροπής

(8 Απριλίου 1998)

Στην κοινωνία των πληροφοριών, για την παροχή πολυμεσικών υπηρεσιών στον τελικό χρήστη, απαιτούνται γραμμές υψηλών ταχυτήτων. Νέες υπηρεσίες όπως το Internet υψηλής ταχύτητας και το βίντεο κατά παραγγελία θα απαιτήσουν ταχύτητες γύρω στα 2 Mbit/s προκειμένου να επιτύχουν ικανοποιητικές επιδόσεις. Για το σκοπό αυτό, έχουν αναπτυχθεί ή αναπτύσσονται ποικίλες τεχνολογίες. Το Αξιότιμο Μέλος του Κοινοβουλίου αναφέρεται σε δύο από αυτές που αναμένεται να συμβάλουν σημαντικά στην εξέλιξη της κοινωνίας των πληροφοριών.

1. Η τεχνολογία της ασύγχρονης ψηφιακής συνδρομητικής γραμμής (ADSL) άρχισε να αναπτύσσεται στα τέλη της δεκαετίας του '80 από τη βιομηχανία των ΗΠΑ. Διαπιστώθηκε ότι για τη μετάδοση στον τελικό χρήστη δεδομένων μέσης έως υψηλής ταχύτητας δεν ήταν αναγκαίο να εγκατασταθούν νέες οπτικές ίνες και ότι η χρήση των υφιστάμενων υποδομών χάλκινων καλωδίων μπορούσε να βελτιστοποιηθεί. Πρόκειται για μια τεχνολογία που χρησιμοποιείται για μικρές αποστάσεις (μερικών χιλιομέτρων). Οι επιδόσεις της για συνήθεις γραμμές παροχής τηλεφωνικών υπηρεσιών σε αστικές περιοχές είναι τουλάχιστον 16 φορές υψηλότερες από εκείνες των γραμμών του ενοποιημένου ψηφιακού δικτύου (ISDN) και επιτρέπουν την επίτευξη ταχυτήτων 2 Mbit/s (αναγκαία ταχύτητα για το βίντεο κατά παραγγελία) χωρίς να απαιτούνται πρόσθετες επενδύσεις σε καλωδίωση. Όταν οι αποστάσεις είναι μεγαλύτερες, οι επιδόσεις της τεχνολογίας αυτής χαμηλώνουν.

Η τεχνολογία των οπτικών ινών χρησιμοποιεί φως το οποίο μεταφέρεται μέσω γυάλινων ή άλλου είδους ινών. Με τον τρόπο αυτό, δεδομένα εξαιρετικά υψηλών ταχυτήτων μπορούν να μεταφερθούν σε μεγάλες αποστάσεις. Η συγκεκριμένη τεχνολογία μπορεί άριστα να χρησιμοποιηθεί για τη διαβίβαση δεδομένων υψηλών ταχυτήτων στον τελικό χρήστη αλλά απαιτεί εγκατάσταση νέων γραμμών. Αυτό και δαπανηρό είναι και προκαλεί αναστάτωση στο κοινό, ιδίως στις αστικές περιοχές. Προκειμένου για οικιακή χρήση, δεν είναι αναγκαίο να επιτυγχάνονται τόσο υψηλές ταχύτητες, τουλάχιστον προς το παρόν.

2. Η καλωδίωση αντιπροσωπεύει το 80% τουλάχιστον της αξίας των τηλεπικοινωνιακών υποδομών. Για το λόγο αυτό, οι φορείς εκμετάλλευσης των δικτύων επιδιώκουν να μεγιστοποιήσουν τη χρήση των υφισταμένων υποδομών και να εγκαταστήσουν νέα καλώδια μόνον όταν είναι απολύτως αναγκαίο. Στο πλαίσιο αυτό, η τακτική της Telecom Italia συμβαδίζει με τη γενική τάση να χρησιμοποιούνται οι οπτικές ίνες για τις ζεύξεις υψηλών ταχυτήτων και μεγάλων αποστάσεων και η νέα τεχνολογία ADSL να προορίζεται για το τελευταίο χιλιόμετρο που συνδέει την υποδομή με τον τελικό χρήστη. Στην Κοινότητα, πολλοί είναι οι φορείς που πειραματίζονται με την τεχνολογία ADSL ή έχουν αποφασίσει να επενδύσουν σ' αυτή.

3. Η τεχνολογία ADSL αποτελεί εκ των πραγμάτων πρότυπο για το οποίο το Ευρωπαϊκό Ινστιτούτο Τηλεπικοινωνιακών Προτύπων (ETSI) έχει εκπονήσει εκθέσεις και συστάσεις. Η Κοινότητα δεν έχει θεσπίσει καθαυτό πρότυπα για την τεχνολογία ADSL.